Gemeenskap geloof ná hulle 'gewapende rowers' vastrek | Maroela Media
Kol. Jay Naicker, woordvoerder van die polisie, het gesê 'n 33-jarige vrou het vroeg Sondagoggend in Engongameniweg in Umlazi gestap toe twee gewapende mans haar gekonfronteer het. "Een van die verdagtes het 'n vuurwapen op haar gerig terwyl die ander een haar selfoon geëis het."
Volgens Naicker het die verdagtes gevlug nadat hulle die vrou van haar selfoon beroof het. "Die slagoffer het onmiddellik die rooftog by 'n nabygeleë winkel aangemeld waarna lede van die gemeenskap bymekaargekom het en na die verdagtes begin soek het.
Naicker het gesê die gemeenskap kon daarin slaag om twee mans voor te keer. Die gesteelde selfoon sowel as die vuurwapen waarmee die misdaad uitgevoer is, is glo in die verdagtes se besit gevind. Die gemeenskap het die polisie ontbied en die verdagtes oorgegee.
Die verdagtes, 15 en 18 jaar oud, sal binnekort in die Umlazi-landdroshof verskyn op aanklag van gewapende roof en die besit van 'n ongelisensieerde vuurwapen.
Lt.genl. Mmamonnye Ngobeni, provinsiale polisiekommissaris, het die gemeenskap geloof vir hul optrede en dat hulle nie die reg in eie hande geneem het nie.
Dit bewys weer eens dat ons misdaad kan bekamp of selfs uitroei as ons SAAMSTAAN en mekaar BYSTAAN!!